3. ลักษณะการประกอบธุรกิจ

3.1 ความเป็นมาและพัฒนาการที่สำคัญ

บริษัท ทรีซิกตี้ไฟว์ จำกัด (มหาชน) (“บริษัท”) เดิมชื่อ บริษัท 124 คอมมิวนิเคชั่นส จำกัด
(มหาชน) จดทะเบียนจัดตั้งเป็นนิติบุคคลประเภทบริษัทจำกัด เมื่อวันที่ 17 สิงหาคม 2532
และได้จดทะเบียนแปรสภาพเป็นบริษัทมหาชนจำกัด เมื่อวันที่ 19 พฤษภาคม 2548 ทะเบียนเลขที่
0107548000340 โดยได้มีการจดทะเบียนเปลี่ยนชื่อจากเดิมมาเป็น บริษัท ทรีซิกตี้ไฟว์ จำกัด
(มหาชน) เมื่อวันที่ 2 กรกฎาคม 2553 เดิมมีสำนักงานใหญ่ตั้งอยู่เลขที่ 283/98
อาคารโฮมเพลสออฟฟิศ บิลดิ้ง ชั้น 20 ซอยสุขุมวิท 55 แขวงคลองตันเหนือ เขตวัฒนา
กรุงเทพมหานคร และได้จดทะเบียนเปลี่ยนแปลงย้ายที่อยู่เป็นเลขที่ 123 อาคารซันทาวเวอร์ส
อาคารบี ชั้น 34 ถนนวิภาวดี-รังสิต แขวงจอมพล เขตจตุจักร กรุงเทพมหานคร เมื่อวันที่ 1
กุมภาพันธ์ 2556

3.2 ภาพรวมการดำเนินธุรกิจของบริษัทและบริษัทย่อย

บริษัท ทรีซิกตี้ไฟว์ จำกัด (มหาชน) ดำเนินธุรกิจบริการด้านสื่อโฆษณาและประชาสัมพันธ์โดยในปี
2555 ประกอบไปด้วยบริษัทย่อยจำนวน 4 บริษัท และในช่วงปลายปี 2555
ได้ดำเนินการจัดโครงสร้างบริษัทย่อยใหม่เพื่อเพิ่มประสิทธิภาพในการบริหารงานให้มากยิ่งขึ้น
ซึ่งมีสรุปรายละเอียดการดำเนินงานของแต่ละบริษัทย่อยทั้งสี่บริษัท ดังนี้

(1) บริษัท ทีเอสเอฟ แมเนจเม้นท์ จำกัด (เดิมชื่อบริษัท เจซีดี แมเนจเม้นท์ จำกัด
จดทะเบียนจัดตั้งเป็นนิติบุคคลเมื่อวันที่ 26 มิถุนายน 2549 และจดทะเบียนเปลี่ยนชื่อเมื่อวันที่ 9
สิงหาคม 2554 โดยบริษัทได้ตกลงเข้าซื้อหุ้นของบริษัท ทีเอสเอฟ แมเนจเม้นท์ ในช่วงไตรมาส 2
ของปี 2554) เป็นบริษัทที่ประกอบธุรกิจบริหารและให้คำปรึกษาในการดำเนินธุรกิจ
รวมทั้งเป็นตัวแทนในการดำเนินธุรกิจ

(2) บริษัท เวิร์ค บาย ฮาร์ท จำกัด (จดทะเบียนจัดตั้งเป็นนิติบุคคลเมื่อวันที่ 22 ตุลาคม 2552)
เป็นบริษัทประกอบธุรกิจให้คำปรึกษา คำแนะนำ
และวางแผนเพื่อดำเนินการโฆษณาประชาสัมพันธ์ทุกชนิด

(3) บริษัท โคอะ-ฉะ มีเดีย (ประเทศไทย) จำกัด (จดทะเบียนจัดตั้งเป็นนิติบุคคลเมื่อวันที่ 18
พฤษภาคม 2554) เป็นบริษัทประกอบธุรกิจดำเนินการโฆษณาประชาสัมพันธ์ทุกชนิด
โดยมีการร่วมทุนกับบริษัทในประเทศญี่ปุ่น และได้รับการประมูลโครงการแอร์พอร์ต เรล ลิ้งค์
(ARL) (บริษัท ทรีซิกตี้ไฟว์ จำกัด (มหาชน) ได้ขายหุ้นทั้งหมดที่ถืออยู่ในบริษัท โคอะ-ฉะ มีเดีย
(ประเทศไทย) จำกัด ให้แก่ บริษัท โคอะ-ฉะ อินเตอร์เนชั่นแนล จำกัด ในวันที่ 31 มกราคม
2556 ทำให้บริษัท โคอะ-ฉะ มีเดีย (ประเทศไทย) จำกัด ไม่มีสถานะเป็นบริษัทย่อยอีกต่อไป)

(4) บริษัท ท่าไม้ตาย จำกัด (จดทะเบียนจัดตั้งเป็นนิติบุคคลเมื่อวันที่ 16 มีนาคม 2555
ซึ่งต่อมาเมื่อวันที่ 27 ธันวาคม 2555 ได้จดทะเบียนเลิกบริษัทเรียบร้อยแล้ว
และอยู่ในระหว่างการชำระบัญชี ปัจจุบันไม่มีสถานะเป็นบริษัทย่อยแล้ว)
เป็นบริษัทประกอบธุรกิจรับจัดทำรายการทีวี ผลิตชิ้นงานโฆษณาและเสนอต่อช่องฟรีทีวีและเคเบิ้ลทีวี

กลุ่มบริษัทมีการดำเนินการจัดแยกสายการดำเนินการในการให้บริการลูกค้า
เพื่อให้โครงสร้างในการบริหารในส่วนของการดำเนินกิจการมีความชัดเจนยิ่งขึ้น โดยบริษัท
ทรีซิกตี้ไฟว์ จำกัด (มหาชน) มุ่งเน้นดำเนินธุรกิจในการบริการสื่อโฆษณาประชาสัมพันธ์ในทุกรูปแบบ
รวมถึงการรับจัดงานโครงการต่างๆ กับทางหน่วยงานราชการและรัฐวิสาหกิจ รวมถึงบริษัทเอกชน
โดยเน้นทางด้านการเป็นตัวแทนในการจัดหาช่องทางในการเผยแพร่สื่อโฆษณาเพื่อเป็นการประชาสัมพันธ์ให้กับบริษัทลูกค้า
เช่น การลงโฆษณาบนป้าย Billboard ขนาดใหญ่ สื่อโฆษณาในด้านต่างๆ เช่น
สถานีโทรทัศน์และวิทยุ สื่อสิ่งพิมพ์ต่างๆ และการจัดการเพื่อดำเนินงานในโครงการต่างๆ ที่จัดขึ้น
โดยบริษัทจะเป็นผู้ดำเนินงานต่างๆ ตั้งแต่เริ่มดำเนินงานโครงการ
เพื่อให้เป็นไปตามเงื่อนไขรวมถึงข้อตกลงต่างๆ
ที่ได้มีการกำหนดขึ้นให้แล้วเสร็จตามระยะเวลาที่กำหนดไว้

ในช่วงปลายปี 2555 บริษัทได้เข้าร่วมประมูลงานในโครงการสำคัญกับกรุงเทพมหานคร
และบริษัทได้รับสิทธิโครงการดูแลบำรุงรักษาและติดตั้งป้ายโฆษณาบริเวณศาลาที่พักผู้โดยสารรถประจำทางในเขตกรุงเทพมหานครจากกรุงเทพมหานคร
จำนวน 3 โครงการๆ ละ 516 538 และ 691 หลัง ตามลำดับ
เพื่อจัดเก็บผลประโยชน์ทางการค้าในด้านการโฆษณาตามจุดติดตั้งป้ายโฆษณาที่กรุงเทพมหานครกำหนด
โดยมีกำหนดระยะเวลาให้สิทธิโครงการละ 9 ปี สำหรับ 2 โครงการแรก และ 6 ปี
สำหรับโครงการล่าสุด

โครงสร้างรายได้ของบริษัทและบริษัทย่อย

โครงสร้างรายได้ของบริษัทและบริษัทย่อยแบ่งตามลักษณะของการให้บริการได้ตั้งแต่ปี 2553-2555
มีรายละเอียดดังนี้

  -----------------------------------------------------------------------------------------------
  ประเภทธุรกิจ                                2555              2554              2553     
  ----------------------------------------- -------- -------- -------- -------- -------- --------
                                            ล้านบาท   ร้อยละ    ล้านบาท   ร้อยละ    ล้านบาท   ร้อยละ

  บริษัท ทรีซิกตี้ไฟว์ จำกัด (มหาชน)                                                              

  1. รายได้จากการให้บริการที่ปรึกษาประชาสัมพันธ์     -        -        3.51     1.49     3.70     2.09

  2. รายได้จากสื่อโฆษณาประชาสัมพันธ์              55.96    23.52    103.96   44.01    76.77    43.31

  3. รายได้จากการจัดงานโครงการประชาสัมพันธ์      33.04    13.89    38.49    16.29    56.04    31.61

  4. รายได้จากป้ายโฆษณาโครงการศาลาฯ กทม.      24.73    10.39    -        -        -        -

  บริษัท 124 คอมมิวนิเคชั่นส คอนซัลติ้ง จำกัด*                                                      

  รายได้จากงานสนับสนุนแผนงานประชาสัมพันธ์เชิงยุทธ์   -        -        -        -        19.38    10.93

  บริษัท เวิร์ค บาย ฮาร์ท จำกัด                                                                 

  รายได้จากสื่อโฆษณาประชาสัมพันธ์                 41.14    17.29    32.62    13.81    21.38    12.06

  บริษัท ทีเอสเอฟ แมเนจเม้นท์ จำกัด **                                                         

  รายได้จากสื่อโฆษณาประชาสัมพันธ์                 69.70    49.29    57.64    24.4     -        -

  บริษัท โคอะ-ฉะ มีเดีย (ประเทศไทย) จำกัด***                                                  

  รายได้จากสื่อโฆษณาประชาสัมพันธ์                 13.38    5.62     -        -        -        -

  รวม                                       237.95   100.00   236.22   100.00   177.27   100.00
  -----------------------------------------------------------------------------------------------

*หมายเหตุ บริษัทข้างต้นไม่มีสถานะเป็นบริษัทย่อย เนื่องจากจำหน่ายเงินลงทุนในบริษัทดังกล่าว ณ
วันที่ 30 มิถุนายน 2553

**หมายเหตุ บริษัทข้างต้นมีสถานะเป็นบริษัทย่อย จากการซื้อเงินลงทุนในบริษัทดังกล่าวในไตรมาส
2 ปี 2554

***หมายเหตุ บริษัทข้างต้นไม่มีสถานะเป็นบริษัทย่อยในปี 2556
เนื่องจากการโอนขายหุ้นที่บริษัทถืออยู่ทั้งหมดให้แก่ บริษัท โคอะ-ฉะ อินเตอร์เนชั่นแนล จำกัด
เมื่อวันที่ 31 มกราคม 2556